Sport en aktiwiteite - VTM
Sport en aktiwiteitewaldemar2021-10-19T21:31:30+02:00
FIETSRY, DRAF EN STAPROETES
VIR DIE AVONTUURTIER IN DIE NATUUR
Laat jou fietswiele spin op die stofpaaie van die Voortrekkermonument se terrein terwyl jy op dieselfde oomblik 'n pragtige uitsig kan geniet. Miskien is jy net lus vir 'n Saterdag-uitstappie in die veld. Dit maak nie saak hoe jy die natuur wil geniet nie, hier is avontuur vir jou!
Van die belangrikste eienskappe van ons bergfietsbaan is soos volg:
Dit is geleë in 'n veilige, omheinde natuurreservaat met 'n wye verskeidenheid fauna en flora, met voldoende, veilige parkering.
Daar is 'n verskeidenheid ander fasiliteite op die terrein wat ook benut kan word. Besoekers kan ook op die terrein stap en draf,  braai op die piekniekterrein en veel meer.
Lede van die geselskap wat nie fietsry nie, kan intussen die historiese skatte op ons terrein ontdek. Geniet 'n koffie by "Skool op Wiele" en loer gerus in by ons geskenkwinkel.
Die Voortrekkermonument is besig met 'n opwindende nuwe projek om 'n lewende laeruitstalling op te rig. Hierdie uitstalling sal vir die hele gesin 'n werklike ervaring van die trekkers se lewe in die veld gee. Hou asseblief ons webblad en sosiale media dop vir die bekendstelling van die projek.
Kinders leer die beste wanneer hulle sélf ontdek, beleef en lééf.
Bevorder en ontwikkel begrip en waardering vir Suid-Afrika en sy ryk kulturele erfenis.
Die argief kan gebruik word vir navorsing vanaf 08:00-16:00 op weeksdae.
Die argiefmateriaal wat hier gehuisves word, bestaan uit dokumentversamelings, foto's, skaars koerante, argitektekeninge, kaarte en oudiovisuele materiaal. Daar is onder meer argiefversamelings van die Voortrekkermonument wat dateer vanaf 1931-1993 en van die Afrikanerbond wat dateer vanaf 1918-1994. 'n Uitgebreide versameling foto's van die Anglo-Boereoorlog is beskikbaar, asook unieke materiaal oor die ontstaan van die Voortrekkermonument.
Fokusareas vir die versameling is die Groot Trek, die Voortrekkermonument, die Anglo-Boereoorlog, Afrikaner-kultuurorganisasies en persoonlike versamelings wat 'n bydrae lewer tot die kulturele en geskiedkundige aspekte van die Afrikaanssprekende Suid-Afrikaanse samelewing.
Kyk gerus ook by die  SP Engelbrect Museum van die Nederduitsch Hervormde Kerk in Afrika  vir argiefmateriaal oor toepaslike onderwerpe.
Die Genealogiese Genootskap van Suid-Afrika se Noord-Transvaaltak huisves sy boekversameling by die Navorsingsentrum. Die lede se maandelikse byeenkomste vind op Saterdae hier plaas en saam met die biblioteek se eie versameling, word 'n omvattende diens gelewer aan persone wat familiegeskiedenis wil navors.
Tel:  012 325 7885
'n Gerieflike en moderne leeskamer met leeshokkies en lugreëling
Rekenaars vir naslaanwerk en Internettoegang.
Die Naslaanbiblioteek word in die nuwe, moderne Erfenissentrum gehuisves en bevat nagenoeg 15 000 bronne wat boeke, tydskrifte, pamflette, verhandelings en ander elektroniese bronne insluit. Dit sluit ook in die kosbare Hertzog-versameling, en die versameling van die Genealogiese Genootskap van Suid-Afrika se Noord-Transvaaltak. Die biblioteek fokus op onderwerpe rondom Suid-Afrikaanse geskiedenis en kultuurgeskiedenis, met inbegrip van die Afrikaanse taal, onderwys, kerkgeskiedenis, geskiedenis van plekke en plekname, militêre geskiedenis en erfenisbewaring.
Die Groot Trek, Voortrekkermonument, die Anglo-Boereoorlog, Afrikaner-persoonlikhede en familiegeskiedenis maak deel uit van die gespesialiseerde fokus. Familienavorsing word al hoe gewilder, en die biblioteek blyk ook hier 'n ryk bron van inligting te wees.
Die Voortrekkermonument en Natuurreservaat asook die Erfenisstigting is verantwoordelik daarvoor om die museumversameling in sy besit te alle tye museumkundig-eties te dokumenteer, ontsluit, konserveer, na te vors en te interpreteer, hetsy deur uitstallings, publikasies, opgrawings of ander oudiovisuele produkte.
Die museumversameling word selektief uitgebrei deur middel van skenkings, pro-aktiewe insameling, aankope en deur voorwerpe van ander instansies te bruikleen.
Versamel en dokumenteer voorwerpe en inligting wat verband hou met:
Die Groot Trek-periode (1834-1854)
Die Groot Trek-herdenkings
Die periode wat strek van die Jameson-inval in, 1897 tot na die afloop van die 1914-rebellie
Die militêre geskiedenis van die ZAR tydens die Eerste Vryheidoorlog (1880-1881) en die Tweede Vryheidsoorlog ook bekend as die Anglo-Boereoorlog (1899-1902)